Veľká cena Azerbajdžanu 2023

Veľká cena Azerbajdžanu 2023 (angl. Formula 1 Azerbaijan Grand Prix 2023) sa uskutočnila 30. apríla 2023 na mestskom okruhu Baku City Circuit v Baku, hlavnom meste Azerbajdžanu. Boli to štvrté preteky sezóny 2023 Majstrovstiev sveta Formule 1. 
V rámci tejto Veľkej ceny sa uskutočnil aj prvý z šiestich tzv. šprintov v sezóne. Šprintové preteky sa uskutočnili pred nedeľňajšou Veľkou cenou a mali dĺžku približne 100 km. Prvým ôsmim jazdcom boli udelené body v zostupnom poradí od 8 bodov pre víťaza až po jeden bod pre jazdca na ôsmom mieste. Vo formáte šprintu došlo k menším zmenám. Na rozdiel od minulého roka sú teraz šprintové preteky samostatným podujatím a nemajú vplyv na štartové poradie nedeľňajšej Veľkej ceny. Namiesto druhého voľného tréningu, ktorý by bol na programe v sobotu ráno, sa uskutočnil kratší samostatný kvalifikačný tréning - nazvaný „Sprint Shootout“ - ktorý určil poradie na štarte šprintu. Podobne ako klasická kvalifikácia, ktorá sa uskutočnila v piatok večer, je rozdelený na tri segmenty, ktoré sú ale kratšie.
Lídrom svetového šampionátu pred Veľkou cenou bol Max Verstappen z tímu Red Bull Racing. Na druhom mieste bol jeho tímový kolega Sergio Pérez a tretí bol Fernando Alonso z Aston Martinu.
Priebeh šprintu.
Kvalifikáciu na šprint, takzvaný „Sprint Shootout“, ovládol Charles Leclerc. Na druhom mieste skončil Sergio Pérez a tretí bol Max Verstappen. Prvý z troch kvalifikačných segmentov bol po havárií Logana Sargeanta predčasne ukončený.
V šprintových pretekoch skončil Sergio Pérez na prvom mieste. V deviatom kole, po skončení Safety Car fázy, ktorú vyvolala nehoda Yukiho Tsunodu, sa mexickému pretekárovi podarilo predbehnúť Charlesa Leclerca, ktorý štartoval z Pole Position, a ujať sa tak vedenia v pretekoch, ktoré si udržal až do konca. Leclerc skončil druhý pred Maxom Verstappenom.
Priebeh kvalifikácie.
Charles Leclerc bol najrýchlejší aj v kvalifikácii na Veľkú cenu. Jazdec tímu Ferrari odsunul na druhé a tretie miesto obidvoch pilotov Red Bullu Verstappena a Péreza. Pre Leclerca to bola 19. pole position v kariére a tretia v rade na mestskom okruhu v Baku.
Kvalifikácia musela byť kvôli nehodám Nycka de Vriesa a Pierra Gaslyho dvakrát prerušená červenými vlajkami.
Priebeh pretekov.
Po víťazstve v šprinte sa Sergiovi Pérezovi podarilo vyhrať aj samotnú Veľkú cenu. Mexičan sa tak stal prvým pretekárom, ktorý vyhral Veľkú cenu v Baku viac ako jeden krát. Verstappen skončil druhý a Charles Leclerc, ktorý štartoval z Pole Position, bol tretí.
Po štarte pretekov sa poradie na čele pretekárskeho poľa v podstate nezmenilo. Na čele bol Charles Leclerc, za ním na druhom a treťom mieste obaja jazdci Red Bullu. Táto trojica v úvodných fázach zvyšovala svoj náskok pred zvyškom štartového poľa. Po aktivácii systému DRS v 3. kole netrvalo dlho a najprv Verstappen a potom aj Pérez predbehli Charlesa Leclerca. Ten sa nedokázal vyrovnať tempu jazdcov tímu Red Bull, čo vyústilo do duelu Verstappena a Péreza o víťazstvo na Veľkej cene Azerbajdžanu. V 11. kole havaroval Nyck de Vries. Max Verstappen chcel využiť následnú žltú fázu na časovo úspornú zastávku v boxoch, ale krátko po jej dokončení vyšlo na trať bezpečnostné vozidlo, čo využili jazdci, ktorí ešte nemenili pneumatiky. Sergio Pérez a Charles Leclerc sa tak dostali pred lídra pretekov. Krátko po reštarte pretekov Verstappen opäť predbehol Leclerca. Do konca pretekov sa mu však nepodarilo predbehnúť svojho tímového kolegu Péreza. Pérez kontroloval tempo pretekov a víťazstvo rodáka z Guadalajary nebolo nikdy ohrozené.
Výsledky.
„Sprint Shootout“.
Poznámky:
Šprint.
Poznámky:
Kvalifikácia.
Poznámky:
Preteky.
Poznámky: